**DĖL SUTIKIMO REORGANIZUOTI ROKIŠKIO R. KRIAUNŲ PAGRINDINĘ MOKYKLĄ**

2018 m. kovo 23 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos civilinio kodekso 2.96 straipsniu, 2.97 straipsnio 3 dalimi, 2.99 straipsnio 1 ir 2 dalimis, 2.101 ir 2.103 straipsniais, Lietuvos Respublikos biudžetinių įstaigų įstatymo 4 straipsnio 2 dalimi, 3 dalies 4, 7 punktais, 4 dalimi, 14 straipsniu, Lietuvos Respublikos švietimo įstatymo 44 straipsniu, Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768, Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendruoju planu, patvirtintu Rokiškio rajono savivaldybės tarybos 2016 m. balandžio 29 d. sprendimu Nr. TS-108 ir atsižvelgdama į Rokiškio r. Kriaunų pagrindinės mokyklos 2018 m. kovo 8 d. raštą Nr. (1.12) S-31, Rokiškio rajono savivaldybės taryba

n u s p r e n d ž i a:

1. Sutikti, kad biudžetinė įstaiga Rokiškio r. Kriaunų pagrindinė mokykla iki 2018 m. rugpjūčio 30 d. būtų reorganizuota, prijungiant ją prie Rokiškio Senamiesčio progimnazijos kaip ikimokyklinio ir pradinio ugdymo skyrių.

2. Nustatyti, kad:

2.1. reorganizavimo tikslas – įgyvendinti Lietuvos Respublikos norminių dokumentų nuostatas, didinti švietimo įstaigų administravimo efektyvumą, užtikrinti efektyvesnį materialinių išteklių panaudojimą;

2.2. reorganizavimo būdas – prijungimas;

2.3. reorganizuojama biudžetinė įstaiga – Rokiškio r. Kriaunų pagrindinė mokykla, kodas 190250321, mokyklos adresas – Sartų g. 19, Kriaunų k., Rokiškio r., LT-42254;

2.4. reorganizavime dalyvaujanti biudžetinė įstaiga – Rokiškio Senamiesčio progimnazija, kodas 190248822, adresas – J.Biliūno g. 2, Rokiškis, LT-42105;

2.5. po reorganizavimo veiksianti biudžetinė įstaiga – Rokiškio Senamiesčio progimnazija, turinti naują struktūrinį padalinį – Kriaunų ikimokyklinio ir pradinio ugdymo skyrių, kuriame bus vykdomos ikimokyklinio, priešmokyklinio, pradinio ugdymo ir neformaliojo vaikų švietimo programos;

2.6. po reorganizavimo veiksiančios Rokiškio Senamiesčio progimnazijos savininko teises ir pareigas įgyvendins Rokiškio rajono savivaldybės taryba.

3. Įpareigoti:

3.1. Rokiškio r. Kriaunų pagrindinės mokyklos direktorę:

3.1.1. Lietuvos Respublikos biudžetinių įstaigų įstatymo nustatyta tvarka iki 2018 m. balandžio 6 d. parengti Rokiškio r. Kriaunų pagrindinės mokyklos reorganizavimo, prijungiant ją prie Rokiškio Senamiesčio progimnazijos sąlygų aprašą (toliau – Aprašas);

3.1.2. Aprašą vieną kartą viešai paskelbti Rokiškio r. Kriaunų pagrindinės mokyklos interneto svetainėje iki 2018 m. balandžio 10 d.;

3.1.3. Aprašą ne vėliau kaip pirmą viešo paskelbimo apie jo parengimą dieną pateikti Juridinių asmenų registrui;

3.1.4. iki 2018 m. balandžio 10 d. raštu pranešti visiems biudžetinės įstaigos kreditoriams apie Aprašo parengimą;

3.1.5. Lietuvos Respublikos švietimo įstatymo 44 straipsnio 5 dalies nustatyta tvarka pranešti mokiniams, ugdytinių tėvams (globėjams, rūpintojams) apie numatomą reorganizavimą;

3.1.6. ne vėliau kaip iki 2018 m. balandžio 23 d.Lietuvos Respublikos teisės aktų nustatyta tvarka įspėti Rokiškio r. Kriaunų pagrindinėje dirbančius darbuotojus dėl darbo sąlygų pasikeitimo, atlikti visus su darbo santykiais susijusius juridinius veiksmus.

3.2. Rokiškio Senamiesčio progimnazijos. direktorę:

3.2.1. Aprašą vieną kartą viešai paskelbti Rokiškio Senamiesčio progimnazijos interneto svetainėje iki 2018 m. balandžio 10 d.;

3.2.2. iki 2018 m. balandžio 10 d. raštu praneštivisiems biudžetinės įstaigos kreditoriams apie Aprašo parengimą;

3.2.3. iki 2018 m. balandžio 10 d. parengti naujos redakcijos Rokiškio Senamiesčio progimnazijos nuostatų projektą ir jį viešai paskelbti Rokiškio Senamiesčio progimnazijos interneto svetainėje.

4. Nustatyti, kad Rokiškio rajono savivaldybės administracijos Švietimo skyrius yra atsakingas už šio sprendimo įgyvendinimą.

5. Paskelbti šį sprendimą Rokiškio rajono savivaldybės interneto svetainėje ir Teisės aktų registre.

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Rita Gagiškienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL SUTIKIMO REORGANIZUOTI ROKIŠKIO R. KRIAUNŲ PAGRINDINĘ MOKYKLĄ“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – sutikti, kad biudžetinė įstaiga Rokiškio r. Kriaunų pagrindinė mokykla iki 2018 m. rugpjūčio 30 d. būtų reorganizuota, prijungiant ją prie Rokiškio Senamiesčio progimnazijos kaip skyrių; įpareigoti Rokiškio r. Kriaunų pagrindinės mokyklos ir Rokiškio Senamiesčio progimnazijos direktores atlikti veiksmus, susijusius su Rokiškio r. Kriaunų pagrindinės mokyklos reorganizavimu.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos civilinis kodeksas, Lietuvos Respublikos biudžetinių įstaigų įstatymas, Lietuvos Respublikos švietimo įstatymas, Mokyklų, vykdančių formaliojo švietimo programas, tinklo kūrimo taisyklės, patvirtintos Lietuvos Respublikos Vyriausybės 2011 m. birželio 29 d. nutarimu Nr. 768, Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrasis planas, patvirtintas Rokiškio rajono savivaldybės tarybos 2016 m. balandžio 29 d. sprendimu Nr. TS-108.

**Sprendimo projekto esmė.**

Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrajame plane, patvirtintame Rokiškio rajono savivaldybės tarybos 2016 m. balandžio 29 d. sprendimu Nr. TS-108, buvo numatyta 2018-08-31 reorganizuoti Rokiškio r. Kriaunų pagrindinę mokyklą, paliekant Kriaunose ikimokyklinio ir pradinio ugdymo skyrių.

Šiuo metu Kriaunų pagrindinėje mokykloje suformuoti 5 klasių komplektai, kuriuose mokosi 34 mokiniai, iš jų pagal pradinio ugdymo programą - 12 (2 jungtiniai klasių komplektai), 5-8 klasėse – 16 (2 jungtiniai klasių komplektai), 9 kl. mokinių nėra, 10 klasėje mokosi 6 mokiniai. Taip pat mokykloje veikia 1 mišri ikimokyklinio ugdymo grupė, kurioje ugdoma 13 vaikų, iš jų - 3 pagal priešmokyklinio ugdymo programą.

Planuojama, kad po reorganizacijos, 2018-2019 m. m. Kriaunų ikimokyklinio ir pradinio ugdymo skyriuje bus ugdoma 10 ikimokyklinio amžiaus vaikų ir 1-4 klasėse mokysis 11 mokinių (2 jungtiniai klasių komplektai). Taip bus sudarytos sąlygos Kriaunų apylinkių šeimoms ugdyti vaikus pagal ikimokyklinio, priešmokyklinio ir pradinio ugdymo programas arčiausiai gyvenamos vietos.

Sprendimas buvo suderintas su abiejų Kriaunų pagrindinės mokyklos ir Senamiesčio progimnazijos bendruomenėmis, gauti visų dabartinėje Kriaunų pagrindinėje mokykloje 5-10 klasėse besimokančių mokinių tėvų prašymai dėl mokyklos pasirinkimo nuo 2018-09-01. Dauguma tėvų (87 proc.) renkasi Rokiškio Senamiesčio progimnaziją ir Rokiškio J.Tumo-Vaižganto gimnaziją. Rokiškio r. Kriaunų pagrindinė mokykla 2018 m. kovo 8 d. pateikė raštą Nr. (1.12) S-31 kuriuo išreiškė pritarimą dėl šios įstaigos reorganizavimo į Rokiškio Senamiesčio progimnazijos Kriaunų ikimokyklinio ir pradinio ugdymo skyrių.

Po reorganizavimo Rokiškio Senamiesčio progimnazijoje bus 8 5-8 klasių komplektai, kuriuose mokysis 178 mokiniai (klasės vidurkis bus 22 mokiniai). Po reorganizacijos planuojamas mokinių skaičius Rokiškio Senamiesčio progimnazijos 5-8 klasėse:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Senamiesčio progimnazija 2018-2019 m. m. | 5 kl. | | 6 kl. | | 7 kl. | | 8 kl. | | Iš viso | |
| klasių kompl. | mokinių skč. | klasių kompl. | mokinių skč. | klasių kompl. | mokinių skč. | klasių kompl. | mokinių skč. | klasių kompl. | mokinių skč. |
| 2 | 51 | 2 | 49 | 2 | 39 | 2 | 39 | 8 | 178 |

Pagal gautus mokinių tėvų prašymus, po reorganizavimo dabartinės Kriaunų pagrindinės mokyklos 8 klasės 9 mokiniai ir 10 klasės 3 mokiniai vyks mokytis į Rokiškio J.Tumo-Vaižganto gimnazijos IG ir IIIG klases. Po reorganizavimo dabartiniai Kriaunų pagrindinės mokyklos 5-10 klasių mokiniai bus nemokamai pavežami mokytis iki pasirinktos mokyklos.

Rokiškio r. Kriaunų pagrindinės mokyklos reorganizavimas bus baigtas 2018 m. rugpjūčio 30 d., Rokiškio Senamiesčio progimnazija iki 2018 m. rugpjūčio 31 d. bus pertvarkyta: įsteigtas Kriaunų ikimokyklinio ir pradinio ugdymo skyrius.

**Galimos pasekmės, priėmus siūlomą tarybos sprendimo projektą:**

**teigiamos** – Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano, patvirtinto Rokiškio rajono savivaldybės tarybos 2016 m. balandžio 29 d. sprendimu Nr. TS-108, įgyvendinimas.

**neigiamos** – nenumatyta.

**Kokia sprendimo nauda Rokiškio rajono gyventojams.**

Racionalizuotas Rokiškio r. Kriaunų pagrindinės mokyklos ir Rokiškio Senamiesčio progimnazijos valdymas, užtikrinant kokybišką progimnazijai priskirtų funkcijų vykdymą, ugdymo kokybę bei efektyvesnį išteklių naudojimą.

**Finansavimo šaltiniai ir lėšų poreikis**.

Sprendimui įgyvendinti papildomų savivaldybės lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo skyriaus vyriausioji specialistė Rita Gagiškienė